ITEL บวกแรง 3% โบรกฯ อัพเป้าใหม่ 6.40 บ. ชี้กำไรครึ่งปีหลังโตเด่น
ITEL บวกแรง 3% โบรกฯ อัพเป้าใหม่ 6.40 บ. ชี้กำไรครึ่งปีหลังโตเด่น และธุรกิจให้บริการเทคโนโลยีโซลูชั่นจะช่วยหนุนรายได้และมาร์จิ้นควบคู่กัน ส่งผลให้ในปี 65 กำไรเติบโต 27% จากงวดเดียวกันของปีก่อน
1 ต.ค. 2564

ผู้สื่อข่าวรายงานว่าวันนี้ (1 ต.ค. 2564) ราคาหุ้นบริษัท อินเตอร์ลิ้งค์ เทเลคอม จำกัด (มหาชน) หรือ ITEL ณ เวลา 16.21 น. อยู่ที่ระดับ 4.76 บาท เพิ่มขึ้น 0.14 บาท หรือ 3.03% โดยทำจุดสูงสุดที่ 4.80 บาท และทำจุดต่ำสุดที่ 4.60 บาท ด้วยมูลค่าการซื้อขาย 69.79 ล้านบาท

บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ (1 ต.ค. 2564) โดยมองว่า ราคาหุ้น ITEL ที่ย่อตัวลงหลังจากที่ขึ้นชนราคาเป้าหมายปี 2564 ของทางฝ่ายวิจัยนั้นได้เปิดโอกาสให้เข้าสะสมอีกครั้ง ซึ่งปัจจัยหนุนราคาหุ้น หลังจากนี้จะไม่ใช่พียง Story driven (เหมือนในช่วงครึ่งปีแรก 2564) แต่จะเป็นการขับเคลื่อนด้วยกำไร (Earnings driven)
โดยคาดกำไรครึ่งปีหลัง 2564 จะเร่งตัวขึ้นอย่างมีนัยยะ ซึ่งในไตรมาส 3/2564 จะอยู่ที่ 59 ล้านบาท เติบโต 18% จากงวดเดียวกันของปีก่อน และเติบโต 25% จากไตรมาสก่อน และในไตรมาส 4/2564 จะอยู่ที่ 84 ล้านบาท เพิ่มขึ้น 134% จากงวดเดียวกันของปีก่อน และเพิ่มขึ้น 42% จากไตรมาสก่อน ซึ่งจะเป็นการทยอยส่งมอบกำไรตามโครงการต่างๆ ที่บริษัทได้ตั้งเอาไว้ และที่สำคัญการรับรู้รายได้จากธุรกิจให้บริการเทคโนโลยีโซลูชั่น (Tech-Solution provider) จะหนุนผลประกอบการทั้งด้านรายได้และมาร์จิ้นควบคู่กัน ส่งผลให้ในปี 2565 กำไรเติบโต 27% จากงวดเดียวกันของปีก่อน อย่างไรก็ดี แนะนำ “ซื้อ” และปรับราคาเป้าหมายขึ้นเป็น 6.40 บาท (อิง PEG 1 เท่า บนอัตราการเติบโตของกำไร 27% ในปี 2565)
 
 
 